ข้าวกล้ายิ้มรับ20%ต่อปี
ร่วมลงทุนเอสเอ็มอี13บริษัท ทุ่ม78ล้านลงขันอีก2กิจการ
9 พ.ย. 2555

ร่วมลงทุนเอสเอ็มอี13บริษัท ทุ่ม78ล้านลงขันอีก2กิจการ
บลท.ข้าวกล้า โกยผลตอบแทนร่วมลงทุนเอสเอ็มอีเฉลี่ย 20% เดินหน้าใส่เงิน 78 ล้าน 2 ธุรกิจ กระดาษรังผึ้ง-โลจิสติกส์ 
น.ส.ปฐมาพร ไชยกุล กรรมการผู้จัดการ บริษัทหลักทรัพย์จัดการเงินร่วมลงทุน (บลท.) ข้าวกล้า ในฐานะผู้บริหารเงินร่วมลงทุน เปิดเผยว่า บริษัทร่วมทุน เค-เอสเอ็มอี ซึ่งเป็นบริษัทในกลุ่มธนาคารกสิกรไทย ได้ร่วมลงทุนในธุรกิจเอสเอ็มอีจำนวน 13 บริษัท รวมเป็นเงินกว่า 250 ล้านบาท ได้รับผลตอบแทนเฉลี่ยอยู่ที่ 20% ต่อปี 




 
“ตั้งแต่ร่วมลงทุนในปี 2550 ได้ผลตอบแทนจากการขายหุ้นคืนให้กับเจ้าของเดิมและขายหุ้นในช่วงที่เอสเอ็มอีนำบริษัทเข้าตลาดหลักทรัพย์” น.ส.ปฐมาพร กล่าว
สำหรับเอสเอ็มอีที่ร่วมทุนนำหุ้นเข้าตลาดหลักทรัพย์ เอ็ม เอ ไอ (mai) จำนวน 2 ราย ได้แก่ บริษัท ยูบิลลี่ เอ็นเตอร์ไพรส์ และบริษัท เอเชียน ไฟย์โตซูติคอลส์ และอีก 3 รายอยู่ระหว่างเตรียมเข้าตลาดในอนาคต ได้แก่ บริษัท ซีแมช คอร์ปอเรชั่น บริษัท ฮิวแมนิก้า และบริษัท มาสเตอร์คูล 
นายพัชร สมะลาภา รองกรรม การผู้จัดการ ธนาคารกสิกรไทยเปิดเผยว่า บริษัทร่วมทุน เค-เอสเอ็มอี เพิ่งใช้เงินรวม 78.2 ล้านบาท ในการร่วมลงทุนในบริษัท โอ แอนด์ เอช ฮันนี่คอมป์เปเปอร์ ผู้ผลิตและจำน่ายกระดาษรังผึ้ง วงเงิน 18.2 ล้านบาท โดยถือหุ้น 40.99% ของทุน 44.40 ล้านบาท ขณะที่บริษัท เอ็นซีแอล อินเตอร์เนชั่นแนล โลจิสติกส์ ผู้ให้บริการขนส่งภายในและต่างประเทศ วงเงินลงทุน 60 ล้านบาท ถือหุ้น 18.46% จากทุน 81.25 ล้านบาท
“ทั้งสองบริษัทมีความโดดเด่นในธุรกิจ มีศักยภาพในการเติบโตสูง และมีแผนจะนำบริษัทเข้าตลาดในอนาคตเช่นกัน” นายพัชร กล่าว
น.ส.ปฐมาพร กล่าวว่า ทั้งสองบริษัทเป็นดีลสุดท้ายของปีนี้ และอยู่ระหว่างพิจารณาร่วมลงทุนอีก 3-4 ราย ปัจจุบันมีเงินพร้อมร่วมลงทุนประมาณ 100-150 ล้านบาท 
นายกิตติ พัวถาวรสกุล ประธานเจ้าหน้าที่บริหาร บริษัท เอ็นซีแอลฯ กล่าวว่า บริษัทต้องการสร้างธุรกิจให้เป็นที่รู้จัก และขยายกิจการเพื่อรองรับการเปิดประชาคมเศรษฐกิจอาเซียน (เออีซี) ในปี 2558 
นายอรุณ เหล่าการกิจกุล กรรมการ ผู้จัดการ บริษัท โอ แอนด์ เอชฯ เปิดเผยว่า บริษัทมีเป้าหมายก้าวเป็นผู้ผลิตกระดาษรังผึ้งชั้นนำในประเทศไทยและส่งออกในอนาคต